पश्चिम बंगाल व राजधानी कोलकाता में बीते एक-डेढ़ दशकों के दौरान पीने के पानी का संकट लगातार गंभीर हुआ है। देश के ग्रामीण इलाकों में हर उन पांच लोगों में से एक इसी राज्य में रहता है जिनको पीने का साफ पानी नहीं मिलता। केंद्र सरकार के आंकड़ों के मुताबिक, देश के जिन 4.11 करोड़ लोगों को अब भी पीने का साफ नहीं मिलता उनमें से 78 लाख बंगाल में ही हैं। भूमिगत जलस्तर में तेजी से आने वाली गिरावट को ध्यान में रखते हुए अगले कुछ वर्षों में पश्चिम बंगाल की राजधानी कोलकाता को भी दिल्ली, चंडीगढ़ और बंगलूर की तर्ज पर पीने के पानी के भारी संकट से जूझना पड़ सकता है। बड़े पैमाने पर होने वाले शहरीकरण और भूमिगत जल के बढ़ते इस्तेमाल की वजह से जलस्तर में तेजी से गिरावट आई है। इसके अलावा कंक्रीट के फुटपाथों ने हालत को और गंभीर बना दिया है।